गुवाहाटी : जायखिजाया सरकारि प्रजेकनि खामानि मावफुंनायाव आसामनि एम . पिफोरनि जौगाखां खामानि मावफुंनानै फोजोबनायखौ नुनो मोन्नाया गोब्राब । बे बोसोराव Saansad Adarsh Gram Yojana ( SAGY ) नि सिङाव पारलियामेन्टनि एम . पिफोर खामानि मावफुंनाया सा - सान्जा ओनसोलफोरनि मोन दाइन हादोरसाफोरनि मादाव नेसनेल एभारेजों रुजुनानै नैयोब्ला जोबोद गाहायाव दं । नेसनेल लेभेलाव , 2018 जुलाइ दानसिम एम . पिफोरा मोन 1.402 ग्राम पन्सायतनि सिङाव SAGY नि खामानिफोरखौ दिहुनदों । बेनिनो सिङाव 58.619 खामानिफोरखौ मावगासिनो दंमोन जायफोरनि गेजेराव 2018 माइथायनि जुलाइ दानसिम गासै 27.549 खामानिफोराल' जाफुंसारदों । प्रजेक जाफुंसारनायखौ नेसनेल लेभेलजों रुजुनानै नायोब्ला 47 फारिलाइआव दं । फार्सेथिं आसामनि सा 21 एम . पिफोरनि ( 14 लख सभा आरो 7 राज्य' सभा ) खामानि मावनानि जाफुंसारनाया गुबुन सा - सान्जा हादोरसाफोरनि खामानि मावनायजों रुजुना नायोब्ला जोबोद गाहायाव दं । नेसनेल लेभेलनि 47 रेटनि गेजेराव आसामनि एम . पिफोरनि खामानि मावनाया 21 रेटआव दं आरो सा - सान्जा ओनसोलफोरनि गेजेराव 6 थि फारिलाइआव थानाया सोमोनांथाव । गोजौनि दाटाखौ नायोब्ला नुनो मोनगोनदि , सा - सान्जा ओनसोलफोरनि गुबुन हादोरसाफोर फारियै मनिपुर ( 15 % ) , आरो अरुनाछल प्रदेस ( 12.9 % ) मवादोंब्लाबो आसामनिफ्राय साबसिन खामानिफोरखौ मावदों । SAGY नि सिङाव आसामनि सा 21 एम . पिफोरा मोन 35 गाव पन्सायतआव गासै मोन 2.418 खामानिफोरखौ मावफुंनो मावथांखि लादोंमोन । नाथाय पन्सायत आरो गामि जौगाखां बिफान्नि बादिब्ला हादोरसाया गासै मोन 2.418 खामानिफोरनि गेजेराव गासै मोन 508 खामानिफोराल' जाफुंसारदों होन्ना मिथिहोयो । आसामनि सा 21 एम . पिफोरखौ सिफायना नायोब्ला , लख सभानि सा 7 बि . जे . पि , सा 3 कंग्रेस , सा 3 ए . आइ . इउ . दि . एप , सासे आफाद गोयै , आरो राज्य' सभानि सा द' कंग्रेस आरो सासे बि . पि . एफ हान्जानि । मख'नो गोनांदि , SAGY आ मोनसे गामिआरि जौगाखां हाबाफारि , गुबैयै गामि जौगाखांनायखौ नोजोर होनांगौ , फारियै समाज जौगाखांनाय , हारिमु जौगाखांनाय आरो गामि ओनसोलनि सुबुंफोरखौ सांग्रांथि होनाय खामानिफोरा मावफुंजानांगौ । बे खामानिखौ गाहाय मनट्रीआ 2014 माइथायनि 11 अक्टबर दानआव फोसावदोंमोन । जाय खामानिनि गेजेरजों हादोराव थानाय साफ्रोमबो एम . पिफोरा गांव पन्सायतनि फारफ्रोमबो बिथिंआव जौगाखांनाय हाबाफारिखौ मावफुंनांगौ । 
आसामनि एम . पि फोरा खामानिफोरखौ मावफुंनो हायाखै